Rafel Nadal (Girona, 1954) és el guanyador de la 39a edició del Premi de les Lletres Catalanes Ramon Llull amb ‘El fill de l’italià’, una novel·la que descobreix l’odissea d’un miler de mariners italians refugiats a Caldes de Malavella l’any 1944. Nadal barreja al llibre la “doble odissea” dels supervivents del cuirassat ‘Roma’ –acollits a Caldes després d’un periple pel mediterrani- i d’en Mateu, fill del municipi gironí, que molts anys després decideix investigar els seus orígens i la seva identitat, lligats a l’episodi dels italians. L’obra és també una història d’amor prohibit en plena postguerra. El Premi Ramon Llull, dotat amb 60.000 euros, es publicarà el proper 27 febrer en català (Columna), i successivament en castellà, francès i també en italià, com a novetat d’aquest any.

Summary: Rafel Nadal guanya el 39è Premi Ramon Llull amb ‘El fill de l’italià’, la història d’uns mariners italians refugiats a Caldes el 1944


El Grup Focus afegeix entreteniment al confinament pel coronavirus amb el #Teatrivial, un concurs de preguntes i respostes sobre les produccions teatrals i espectacles exhibits als quatre teatres del grup. Les preguntes es penjaran cada dimarts i dijous als perfils d'Instagram del teatre Romea, La Villarroel, Goya i Condal i els usuaris tindran 24 hores per respondre. Entre les persones que hagin contestat correctament totes les preguntes es farà un sorteig d'un ticket regal per veure una obra en qualsevol dels quatre teatres la temporada vinent.   El concurs constarà de diverses preguntes dins de les set categories habituals del popular joc de taula: geografia, entreteniment, història, art i literatura, ciències, esport i una categoria general. El Grup Focus, a més, ofereix durant el confinament la gravació de les seves teatre-movies 'Adossats', una obra de Ramon Madaula amb direcció de Jordi Casanovas estrenada al Teatre Romea el 2018, i 'El fantasma de Canterville', la versió de la novel·la d'Òscar Wilde que, dirigida per Josep Maria Mestres i protagonitzada per Joan Pera, es va poder veure al Teatre Condal el 2018.  Focus també ofereix de forma gratuïta les pel·lícules 'El nom' i 'Res no tornarà a ser com abans', dues adaptacions per a televisió de les produccions teatrals homònimes estrenades, respectivament, al Teatre Goya i La Villarroel.

Summary: El Grup Focus engega el #Teatrivial, un concurs de preguntes sobre els seus espectacles


La Junta Electoral Provincial de Barcelona ha sancionat a TV3 per la cobertura informativa del Concert per la Llibertat al TN Vespre del 2 de desembre i per la cobertura informativa de TV3 i el 3/24 de la manifestació a Brussel·les del 7 de desembre. La Junta també ha multat Catalunya Ràdio per dos editorials de la conductora d''El Matí de Catalunya Ràdio', Mònica Terribas, del 28 i el 30 de novembre. Les quatre sancions es produeixen arran de quatre denúncies presentades pel PP i cadascuna d'aquestes és de 1.000 euros. Els serveis jurídics de la CCMA estan treballant per presentar el recurs corresponent.

Summary: La Junta Electoral de Barcelona sanciona TV3 per la cobertura del Concert per la Llibertat i la manifestació a Brussel·les


La pluja de primera hora del matí no ha aigualit les ganes de sortir al carrer a la recerca del llibre i la rosa dels gironins i la rambla s'ha omplert un any més. La posada a punt de les parades, però, s'ha endarrerit. Els llibreters han començat protegint els volums però a mig matí el temps ha donat una treva i després han destapat tots els exemplars. Les parades de roses tenien una gran varietat de formats si bé la vermella ha continuat essent la protagonista, compartint espai amb d'altres com la reivindicativa rosa groga. Pendents del temps, els llibreters confien salvar la jornada després d'una Setmana Sant amb un bon ritme de vendes. "Vendre per Sant Jordi és fonamental", ha afirmat la presidenta del Gremi de Llibreters de Catalunya, Maria Carme Ferrer, conscient que aquest és un dia clau pel sector. La pluja que ha caigut a primera hora del matí ha endarrerit la posada a punt de les parades de llibres i roses a la rambla de Girona. A partir de les deu, però, el temps ha millorat i els paradistes s'han animat a retirar els plàstics que protegien els llibres i han acabat d'omplir les parades amb les novetats d'aquest Sant Jordi.  "Esperem que el temps amaini i sembla que acabarà fent bon dia, esperem", afirmava en Lluís, un venedor de roses de la rambla que admetia que a primera hora havien patit pel temps. Malgrat caure en dia feiner, no dubta que els gironins sortiran a celebrar aquesta data assenyalada i que aprofitaran per regalar el llibre i la rosa. Pel que fa a l'oferta floral, enguany també hi ha molta varietat de formats però el venedor no dubta que la gran protagonista serà la rosa vermella. Aquesta diada, com ja va passar l'any passat, també comparteix espai amb la rosa groga per a aquelles persones que reivindiquen la llibertat dels polítics presos i els anhels d'independència.  Els visitants no s'ho han pensat i ben aviat han omplert la rambla a la recerca de la rosa i el llibre. Desenes de persones fullejaven exemplars i demanaven consell entre els llibreters. "Estic dubtant, com a les eleccions que soc indecís i amb això també", afirmava en Joan, un veí de Girona que encara no tenia clar el títol que es volia comprar. El que sí que havia fet ja era regalar la rosa a la seva dona, que la lluïa a les mans. Una diada molt especial Per alguns, aquesta diada serà molt especial. És el cas d'en Javi que aquest matí passejava amb la seva dona i el seu fill de mesos amb el cotxet. És la primera vegada que ho fan tots tres junts i han decidit aprofitar que el temps acompanyava per anar al centre. Els turistes també gaudeixen d'aquesta festivitat. "No m'esperava que estigués tot tant animat i bonic; és un costum preciós", exclamava l'Elba, una dona de Logronyo que ha vingut a la ciutat a passar uns dies de vacances. Qui també ho ha viscut amb il·lusió és l'escriptora celranenca Núria Esponellà, autora de llibres com 'Una dona d'aigua' o 'Temps de silenci'. Aquest Sant Jordi no ha publicat nou treball però estava en un estant ajudant amb la venda de llibres, a prop dels seus exemplars. Ha explicat que és una oportunitat per contactar amb els lectors i que enguany està més relaxada. "Ho faig amb molt de gust, és divertit", ha admès tot afegint que està treballant en una novel·la que està escrivint a foc lent.  Nadal, Pagès i Quintana, els gironins més buscats Les previsions dels llibreters a Girona són bones. Si el temps acompanya, confien que serà un bona jornada en vendes. "Vendre per Sant Jordi és fonamental", ha afirmat la presidenta del Gremi de Llibreters de Catalunya, Maria Carme Ferrer, que destacava que és un dia clau pel sector. Les vendes del cap de setmana passat, coincidint amb Setmana Santa, també han estat bones.  Pel que fa a les preferències, els lectors gironins continuen apostant pels escriptors de la demarcació. Ferrer ha destacat que aquest any Rafel Nadal, David Pagès i Gerard Quintana podrien ser alguns dels autors més buscats a les parades. Ferrer ha recordat que "molta gent arriba i demana quines novetats d'escriptors gironins hi ha aquest any" i per això, els autors locals també es converteixen, en moltes ocasions, en els més venuts de la demarcació. 'El fill de l'italià', de Rafel Nadal, sembla atraure un gran interès entre el públic gironí. D'altra banda, David Pagès explica 'Què t'ha ensenyat la vida', una obra en què l'autor ha preguntat a 200 persones de més de 65 anys què han après al llarg dels seus anys. Gerard Quintana també s'ha estrenat en el món de la ficció amb 'Entre el cel i la terra', una novel·la que reviu una història d'amor entre dos joves a la Barcelona del 1952.

Summary: La rambla de Girona s'omple de llibres i roses en un Sant Jordi marcat per la pluja


La consellera de la Presidència i portaveu del Govern, Meritxell Budó, ha afirmat en referència a Sant Joan que no es poden tirar per la borda els "sacrificis" que s'han fet amb el coronavirus per una nit de revetlla. En la roda de premsa posterior al Consell Executiu setmanal, Budó ha donat per fet que "amb molta probabilitat" el Sant Joan d'aquest any no podrà ser com el d'anys anteriors. "Haurem de ser conscients que les revetlles les viurem d'una manera diferent i ho hem de fer amb responsabilitat per part de tothom", ha conclòs. En aquest sentit, la consellera espera que en altres anys es puguin recuperar les tradicions de la manera que s'han viscut abans de la pandèmia.

Summary: El Govern, sobre Sant Joan: "No podem tirar per la borda els sacrificis que hem fet per una nit de revetlla"


L'expresident de la Generalitat Artur Mas ha avisat que si a Barcelona guanya alguna llista que no sigui JxCat la "victòria serà dels repressors". En el míting d'aquesta tarda a la plaça de la Concòrdia (Les Corts), l'excap del Govern ha afegit que, en canvi, el "càstig" als qui reprimeixen l'independentisme és que la candidatura que encapçala Quim Forn triomfi. En aquest sentit, Mas ha assegurat que a l'Estat li faria "molta pupa" que l'exconseller d'Interior -empresonat a Soto del Real- fos l'alcalde de Barcelona després del 26-M. A més, ha dit que el canvi a la ciutat només pot passar per JxCat o Cs, per després matisar que el canvi de la mà de Manuel Valls seria un "catacrac total" i una "plantofada monumental". "Qualsevol llista que no sigui la de JxCat i la de Forn i que quedi primera serà una victòria dels repressors", ha sentenciat Mas, aclamat pel públic de la plaça de la Concòrdia. L'expresident ha asseverat que el que convé a la ciutat és que l'exconseller sigui investit alcalde i que converteixi en Barcelona en l'"única ciutat" que pot "plantar cara" a Madrid des de "molts punts de vista". "Els farà molta pupa", ha afegit. En la mateixa línia, l'excap del Govern ha demanat que la ciutadania voti JxCat per poder explicar a Barcelona, a Catalunya, a l'Estat, a Europa i a tot el món que els "repressors" a Espanya no han guanyat diumenge, sinó que la victòria ha estat dels "amants de la llibertat". El canvi Mas també ha remarcat que el canvi a Barcelona no pot passar ni per ERC ni el PSC, perquè Ernest Maragall "donarà suport" a Ada Colau, i perquè els socialistes han governat durant 32 dels 40 anys d'ajuntaments democràtics. Així, l'expresident ha avisat que el canvi només pot passar per Valls -el que seria un "canvi dolent"-, o per JxCat. Mas ha conclòs que, en aquest darrer cas, arribaria un "canvi positiu" i d'esperit "constructiu", amb un "trident de Champions" al capdavant format per Forn, Elsa Artadi i Neus Munté. Al míting també hi han participat les pròpies Artadi i Munté, a més de Pilar Calvo. La número dos de la llista ha reiterat que el 26-M cal concentrar tots els vots "demòcrates" en JxCat per reconèixer que Forn és un "pres polític". Finalment, Artadi ha lamentat que no es pugui constatar a les enquestes la "remuntada" de la seva candidatura, i ha animat la ciutadana a consumar aquesta tendència i convèncer més gent en els quatre dies que queden de campanya: "Ho heu vist, palpat i viscut [el 21-D de 2017] i ho repetirem!".

Summary: Mas avisa que si a Barcelona guanya alguna llista que no sigui JxCat "la victòria serà dels repressors"


Els Mossos d'Esquadra han detingut una altra vegada Albert Cavallé, conegut com l''estafador de l'amor', ja que sobre ell pesen nombroses denúncies per haver-se aprofitat de la relació amb diverses dones per obtenir beneficis econòmics mitjançant l'engany. Precisament Cavallé ha estat detingut quan s'ha presentat en dependències judicials, on ha de comparèixer regularment, i allà els agents han constatat, en revisar-li la documentació, que tenia una ordre de cerca i captura de la comissaria d'Horta-Guinardó, que investiga la denúncia d'una altra víctima. El detingut es troba en aquests moments a la comissaria de les Corts i és previst que passi a disposició judicial aquest dimecres, segons han confirmat fonts policials.  Cavallé s'asseurà al banc dels acusats aquest dijous en dos judicis per delictes d'estafa. En un dels casos, l'home s'hauria aprofitat el 2015 de l'amistat amb una dona que havia conegut a través d'un xat per aconseguir fins a 2.280 euros. Li havia assegurat que necessitava els diners per diversos motius, com per exemple, que havia patit un accident o per comprar medicació, i que li retornaria, però no ho va fer. El fiscal demana una pena de 2 anys i 6 mesos de presó per a l'acusat per un delicte continuat d'estafa. En l'altre cas, del 2016, l'home va fer creure a una altra dona que es dedicava a les inversions borsàries, però no li va tornar els 2.500 euros que li havia lliurat. El fiscal demana 2 anys de presó per a l'acusat per un delicte d'estafa.

Summary: Els Mossos detenen una altra vegada l''estafador de l'amor' per una ordre de cerca i captura d'un altra denúncia


Sol Picó i Susanna Barranco presenten aquest dissabte al Temporada Alta l'espectacle de teatre, música i dansa 'Red Room', creat a partir del documental 'Nues' de la mateixa Barranco, que s'endinsa en la prostitució des de la perspectiva de la dona. Tres expressions artístiques que serveixen per preguntar-se quines són les línies vermelles de la indústria del sexe a partir de treballadores sexuals d'orígens i pensaments diferents. El projecte artístic també s'acompanya d'altres testimonis que exposen els diversos posicionaments entorn a la prostitució. L'espectacle contraposa la indignació d'un col·lectiu que exigeix els seus drets a una societat dual que accedeix als seus serveis però al mateix temps els dona l'esquena. 'Nues' és un documental que reflexiona sobre la posició de la dona en un camp "tan ampli i ambigu" com la prostitució des d'una visió "crua, íntima i delicada", segons la seva impulsora, un documental en què les mateixes treballadores sexuals parlen de les seves vivències "més enllà de la seva pell".  La dramatúrgia de l'espectacle es basa en les entrevistes que Barranco va fer a aquestes dones durant el rodatge del documental; alguns dels fragments formen part del mateix documental però d'altres es van descartar en el muntatge final del film, de La Barranco Films. La codirectora i intèrpret de 'Red Room', Susanna Barranco, ha afirmat que la proposta consisteix en vincular el món de la dansa amb el món audiovisual. "Traslladem el missatge cinematogràfic a l'escena", precisa. Segons la directora, a 'Red Room' advoquen pel dret de les dones estiguin en la situació que estiguin, des de prostitució voluntària com de tracta. Hi ha testimonis d'una dona de Camerun, que viu la prostitució de manera "molt dura", una que és de Brasil, una catalana, una persona trans, migrada i lesbiana i una d'Amsterdam, que exerceix de manera legal. Susana Barranco ha afegit que el missatge que tracten de donar és "complex". Mitjançant 6 retrats de 6 dones que representen 6 tipus de prostitució, posar el cos humà al servei d'aquests testimonis. "Com el cos es posa en la pell d'aquells cossos. Intentem donar espai escènic a aquests sis testimonis", ha assegurat Barranco. La directora i compositora coreogràfica de 'Red Room', Sol Picó, ha dit que intenten fer "ballar la prostitució, moure's i expressar les reflexions i sentiments dels sis testimonis". Per Picó, és un espectacle "més cru que dur". "Cru perquè és nu i la manera com s’exposen nues té per objectiu “per mostrar la vulnerabilitat de les dones exposades al carrer”, conclou.

Summary: Sol Picó i Susanna Barranco aborden la prostitució des d'una perspectiva de gènere al Temporada Alta


Els professionals internacionals que treballen i viuen a Barcelona consideren la ciutat "oberta" i "global" i en valoren positivament la qualitat de vida, la connectivitat i la capacitat d'atreure talent internacional, però critiquen la fiscalitat, l'augment del cost de la vida i els tràmits burocràtics. Així ho constata la tercera edició de l'enquesta International Talent Monitor que realitza l'organització Barcelona Global cada dos anys. Les conclusions de l'estudi coincideixen amb la candidatura de Barcelona per esdevenir la nova seu de l’Agència Europea de Medicaments (EMA). Fins ara, aquest organisme europeu es trobava a Londres però, arran del Brexit, ha de ser traslladat a una altra ciutat d'un estat membre.  L’acte ha comptat amb la presència del CEO de Barcelona Global, Mateu Hernández, i del director de Banca Particulars, del Banc Sabadell (que ha donat suport al projecte), Albert Figueras.  L’estudi permet als enquestats puntuar diferents aspectes de la ciutat de l’1 al 7. Enguany hi han participat 817 professionals internacionals, majoritàriament del sector tecnològic, de l’àmbit de la investigació i de l’educació. Es tracta de professionals amb un alt grau de qualificació: el 70% tenen estudis de màster o doctorat. Així doncs, són "persones que poden escollir on viure", ha afirmat Hernández.  Entre els aspectes millor valorats pels enquestats es troben la qualitat de vida, amb una puntuació per sobre del 5. Destaquen, com en les edicions anteriors, el clima i la gastronomia. També, l'oferta artística, les infraestructures esportives i l'atractiu cultural. La seguretat i el sistema de salut, tant públic com privat, mantenen una qualificació positiva per sobre del 5.  Els participants a l'enquesta consideren Barcelona una ciutat global, amb un 5,5, i troben satisfactòria la capacitat d'atreure talent internacional, amb un 5. També valoren positivament la connectivitat internacional de la ciutat (5,9)  i la presència d'una comunitat internacional (5,8). Hernández ha destacat tots dos aspectes com a rellevants de cara a la candidatura per esdevenir seu de l'EMA.  Una de les prioritats dels enquestats és l’educació dels seus fills i consideren que cal millorar en aquest aspecte. Segons l’estudi, "calen més escoles internacionals assequibles per ajudar a integrar els nens dels estrangers que venen a Barcelona".  Els professionals estrangers valoren negativament els tràmits burocràtics als quals han de fer front per obtenir la seva documentació amb un 3,4 i també es mostren insatisfets amb la disponibilitat de documentació o informació pública en anglès.  Els enquestats han percebut l'augment del cost de la vida, en concret, de l'habitatge i el lloguer. La seva satisfacció amb els preus dels lloguers ha caigut enguany per sota del 3. Hernández ha afirmat que això denota una certa "empatia o sintonia" amb el malestar general dels barcelonins en aquest tema.  Segons les dades, els enquestats no estan satisfets amb la fiscalitat. Barcelona Global està treballant en aquest sentit, segons ha explicat el seu CEO, per comparar la fiscalitat barcelonina amb la d'altres ciutats europees i aconseguir un canvi.  Hernández ha destacat les actuacions de millora relacionades amb la comunitat internacional tant en el sector públic com en el sector privat. El Banc Sabadell, per exemple, ha creat el programa Welcome Service: una plataforma online "d'acollida i acompanyament destinada a la comunitat internacional". L'ajuntament, per la seva banda, organitza, des del 2014, el Barcelona International Community Day, una fira que reuneix diferents entitats que treballen amb la comunitat internacional.  Els resultats de l'estudi poden constituir un valor rellevant pel que fa a la candidatura de Barcelona per esdevenir seu de l'EMA. Per aquest motiu, Hernández ha qualificat l'enquesta d'enguany de "doblement important". Segons el CEO, "la millor resposta" que es pot donar als 900 treballadors de l’organisme europeu quan es preguntin com és la vida a Barcelona "és l'opinió d'altres treballadors internacionals". Barcelona Global és una associació privada i sense ànim de lucre que treballa en l'àmbit de la promoció internacional de la ciutat, en sectors diversos, com ara l'empresa, la cultura o la recerca.

Summary: Els professionals internacionals consideren Barcelona una capital "oberta" i "global" però critiquen la fiscalitat


Un vicepresident del parlament federal alemany, Wolfgang Kubicki, ha descartat una extradició de Carles Puigdemont si és per rebel·lió. “A Alemanya no coneixem el delicte de ‘rebel·lió’, a diferència de l’Estat espanyol”, ha dit el dirigent liberal en declaracions a la xarxa de diaris regionals alemanys Redaktionsnetzwerk Deutschland. “Per tant, descarto una extradició a les autoritats espanyoles per aquest motiu”, ha afirmat. Al seu torn, Die Linke, el principal partit de l’esquerra alternativa al país germànic, ha demanat l’alliberament de Puigdemont. El responsable de política europea de la formació al Bundestag, Andrej Hunko, ha titllat la detenció de “vergonya”.

Summary: El vicepresident liberal del Bundestag descarta una extradició per rebel·lió, segons mitjans alemanys


Els líders de 10 països europeus de la ruta dels Balcans d’entrada de refugiats estudien aquest diumenge en una cimera a Brussel·les “evitar el moviment de refugiats” cap a les fronteres si no hi ha “el consentiment” dels països veïns, segons l’esborrany de les conclusions de la trobada. El primer ministre eslovè, Miro Cerar, ha advertit que si no s’adopten mesures concretes i comunes serà “el principi de la fi de la Unió Europea”. Cerar ha carregat, en especial, contra Croàcia, a qui acusa “d’enviar gent deliberadament a Eslovènia sense avisar”. Però com han advertit l’alemanya Angela Merkel i el grec Alexis Tsipras, la solució ha d’implicar també a Turquia, que no participa a la trobada.   El president de la Comissió Europea, Jean-Claude Juncker, va convocar a mitjans d’aquesta setmana una cimera extraordinària amb els països més afectats per l’anomenada ruta dels Balcans, que segueixen els refugiats de Síria per arribar al cor de la UE. Els líders d’Àustria, Bulgària, Croàcia, Macedònia, Alemanya, Grècia, Hongria, Romania, Sèrbia i Eslovènia, així com també els presidents de la Comissió, el Consell i l’Eurocambra i representants d’organitzacions de refugiats estan reunits per trobar solucions comunes a la crisi.  L’esborrany de les conclusions de la trobada, filtrat a la premsa, inclou un punt en què els líders “es comprometen a evitar el moviment de refugiats o immigrants cap a la frontera d’un altre país de la regió sense el seu consentiment”. El primer ministre d’Eslovènia, Miro Cerar, s’ha mostrat especialment molest amb Croàcia, amb qui ha dit que “la comunicació és dolenta o inexistent”. “Espero que Croàcia no enviï gent a Eslovènia deliberadament, de forma dispersada, sense avisar-nos a nosaltres sobre quan els hem d’esperar, simplement empenyent-los als rius, cap a les fronteres, amb gana i cansats”, ha advertit Cerar, que ha reclamat una “cooperació basada en els valors europeus”. El seu homòleg croat, Zoran Milanovic, ha assegurat que les crítiques “no tenen sentit” i ha assegurat que ells són “quarts a la cadena” i “si els països es comprometen a no transferir immigrants als altres països de la cadena sense la seva aprovació concreta, Croàcia no tindrà cap risc d’incomplir”, ha dit.  El primer ministre grec, Alexis Tsipras, ha celebrat la convocatòria de la reunió però ha advertí que “un soci crític en tot això, Turquia, no està convidada”. “La discussió serà entre els països del corredor de refugiats, però tothom sap que al final hi ha una entrada, i si no som capaços de pactar amb el país d’entrada, em temo que serà molt difícil trobar una solució”, ha indicat. La cancellera alemanya, Angela Merkel, que també és a Brussel·les, ha coincidint en la necessitat d’integrar Turquia en la lluita contra el drama dels refugiats i la seva arribada a Europa.  El president de l’Eurocambra, l’alemany Martin Schulz, ha demanat als líders que “evitin decisions unilaterals o sense coordinar”. “Cada decisió nacional té un impacte directe en els veïns”, ha advertit el president del Parlament Europeu. L’eslovè Cirar, que ha indicat que han rebut “13.000 immigrants en 10 dies, l’equivalent a mig milió a Alemanya”, ha advertit que el seu país la situació és “absolutament insuportable”. “No serem capaços d’aguantar sense ajuda”, ha dit.  Cirar ha afegit que Eslovènia “farà tot el que pugui per demostrar la seva solidaritat” però cal aplicar una “solució comuna”. Si no, ha advertit, els països actuaran sols: “faré tot el que calgui per preservar la seguretat a Eslovènia”. “Estem sota un gran risc ara mateix. Europa està en joc, i si no fem tot el que cal junts, per trobar una solució comuna i complir-la, aquest serà el principi de la fi de la UE i Europa com a tal”, ha remarcat.  L’hongarès Viktor Orban, que també participa a al trobada, ha apostat per “posar fi a la política de fronteres obertes” que segons ell està “totalment en contra de Schengen”. Orban ha assegurat que la raó principal de la crisi dels refugiats és que els països de la UE de Schengen “no poden o no estan disposats a mantenir la seva paraula”. L’hongarès ha apostat per “defensar la frontera de Grècia si ells no poden”, però ha assegurat que “ningú” l’escolta.  Entre les mesures que debaten els líders de la ruta dels Balcans en aquesta reunió també hi ha la millora de la seva comunicació i cooperació, així com el paper que ha de jugar l’agència europea de control de fronteres, el Frontex. La Comissió Europea ha proposat desplegar 400 agents a la frontera eslovena, i també aposta per reforçar els controls a Grècia, tant pel que fa al mar Egeu com en la frontera amb Macedònia. A més, l’esborrany aposta per implementar l’acord amb Turquia perquè els refugiats no creuin a la UE.  “Necessitem diàleg i debat entre els líders dels Balcans per evitar qualsevol malentès innecessari a la regió”, ha assegurat el president del Consell, el polonès Donald Tusk. Segons el president de l’organisme que reuneix els 28 estats membres de la UE, la “prioritat ha de ser protegir les fronteres exteriors”.

Summary: Els líders de la ruta dels Balcans debaten “evitar el moviment de refugiats” cap a les fronteres dels països veïns


El vicepresident en funcions de president Pere Aragonès s'ha referit al monarca espanyol el dia després de la seva visita a Barcelona: "Tenim molt clar que no només no tenim rei, perquè ens el vam treure de sobre l'1 i el 3 octubre, sinó que volem ser amos del nostre propi destí". Durant una presentació del llibre 'Tornarem a vèncer' la secretària general del partit, Marta Rovira, ha fet una crida a "recuperar la complicitat entre el carrer i les institucions" que ha afirmat que va ser "una de les claus de l'èxit de l'1-O". Rovira també ha dit que "si no va bé el diàleg i la negociació amb el govern més progressista de la història de l'estat sabrem què haurem de tornar a fer, hi haurem de tornar". Aragonès ha començat la seva intervenció a Vilanova i la Geltrú parlant del Rei. Ha recordat l'aparició del monarca a la televisió el 3 d'octubre del 2017, quan "va deixar molt clar que ens volia seguir tenint com a súbdits" i "per donar el segell reial a l''a por ellos' que s’havia convertit en porres i atacs a la gent de les escoles".  Ho ha recordat per acabar afirmant que Catalunya ha de ser "responsable de les decisions que afecten el seu dia a dia". Ha explicat que per ERC "guanyar no és guanyar unes eleccions" sinó "aconseguir la independència" per "tenir la millor caixa d'eines perquè la nostra gent visqui millor". Rovira, que és autora del llibre que es presentava juntament amb el president del partit, Oriol Junqueras, ha intervingut des de Ginebra per explicar que durant els darrers tres anys han "après molt" i ara saben "com lluitar en contra d'aquesta causa general i repressió política" de l'estat espanyol. La secretària general del partit ha  dit que l'1 d'octubre del 2017 va ser "imprescindible" que hi hagués "la comunió, conjunció, complicitat entre l'agenda de mobilització del carrer i el govern i els  ajuntaments del país". Per això ha fet una crida a "recuperar" aquesta "complicitat". Ha afegit que al llibre es fa autocrítica. En aquest sentit ha exposat que no es va aconseguir "explicar realment el que estava passant" a Catalunya. També ha demanat "recuperar el consens estratègic" en el sentit que cal "identificar clarament els adversaris polítics". "No ho són els independentistes del nostre costat o d'altres organitzacions, que són còmplices", ha reblat. Per la seva banda, el conseller de Treball, Afers Socials i Família, Chakir el Homrani, ha fet una crida a la necessitat "sumar" i de traçar "ponts". "La unitat ens fa forts, la uniformitat ens fa dèbils", ha afegit. Ha considerat que no es poden permetre ser "antipàtics" en alguns espais. "Si ho fem serem tontos, si no som capaços de sumar, a vegades tàcticament en objectius concrets, no ho fem bé", ha reblat.

Summary: Aragonès l'endemà de la visita del monarca: "No tenim rei perquè ens el vam treure de sobre l'1 i 3 d'octubre"


Les eleccions municipals d'aquest diumenge han capgirat la configuració de l'Ajuntament de Cadaqués. ERC, que governava al municipi des del 2015 amb majoria absoluta, ha passat de tenir sis regidors a quedar-se amb només un. La llista Fem Cadaqués- Independents de Catalunya ha guanyat els comicis però ha empatat en nombre de regidors amb Junts per Cadaqués, que també n'ha tret quatre. A banda d'ERC, l'Assamblea per Cadaqués (AxC-AMUNT) i Independents per Cadaqués- Candidatura de Progrés (IC-CP) també han aconseguit un regidor cadascun. L'alcalde en funcions i candidat d'Esquerra, Josep Lloret, atribueix la davallada a múltiples factors. Entre ells, admet que segurament hi ha coses que no han fet o "explicat" prou bé però també a l'augment de llistes, a les ganes de canvi i als projectes urbanístics polèmics, com el de Sa Guarda. La configuració municipal obligarà a fer pactes i Lloret no descarta ni quedar-se a l'oposició ni entrar a govern.  Mantenir l'alcaldia a Cadaqués és un afer complicat. El municipi ha alternat des de les primeres eleccions democràtiques governs de CiU i ERC. El més llarg, el que va ostentar el convergent Miquel Figueras del 1987 al 1991. El seu fill, Joan Figueras, però, només va aconseguir governar el municipi del 2011 al 2015.  ERC, amb l'aleshores alcalde Joan Borrell, només va aconseguir mantenir-se un mandat i Lloret ha repetit la travessa. El candidat d'Esquerra va guanyar amb una clara majoria l'any 2015 amb sis dels onze regidors en joc i va traslladar CiU a l'oposició.  Fins a cinc llistes  Aquest diumenge, el municipi havia de triar entre cinc llistes i la de Lloret només ha aconseguit 141 vots. Una situació que l'ha deixat amb només un regidors dels sis que tenia. Fem Cadaqués, liderada per Pia Serinyana, ha guanyat els comicis però ha empatat amb la candidatura de Junts per Cadaqués, amb Jordi Riera al capdavant. Tots dos partits han aconseguit quatre regidors.  Lloret admet la forta davallada i ho atribueix a múltiples raons. L'alcalde en funcions entoma un "mea culpa" però també creu que el municipi buscava un canvi i que hi ha hagut múltiples factors que han decantat el vot cap a altres formacions. "Segur que hi ha tingut a veure els projectes urbanístics polèmics", admet Lloret. Malgrat això, valora positivament que hi hagi canvis i assegura que la llista guanyadora té un projecte "potent" per a Cadaqués.  Caldran pactes  Sigui com sigui, la nova configuració municipal obligarà a buscar pactes per aconseguir la majoria absoluta, fixada en sis regidors. De fet, els dos partits més votats han explicat que ja han començat els primers contactes però que encara no hi ha res tancat. Des de Fem Cadaqués, Pia Serinyana, insisteix que ara per ara la única opció que contemplen passa perquè ella es converteixi en alcaldessa.  Davant d'aquest panorama, Lloret diu que escoltarà les propostes i no descarta ni entrar a govern ni quedar-se a l'oposició.

Summary: Josep Lloret, d'alcalde a únic regidor d'ERC a Cadaqués : "La davallada s'explica per moltes raons, també urbanístiques"


El Consorci de Polítiques Ambientals de les Terres de l'Ebre (COPATE) tornen a exigir a les hidroelèctriques i la Confederació Hidrogràfica de l'Ebre (CHE) que facilitin els cabals òptims que marquen els criteris tècnics per fer els tractaments al riu contra la mosca negra. A punt del tercer tractament, el COPATE lamenta que els mostrejos i tractaments estiguin condicionats les empreses i la CHE i que no es puguin dur a terme quan marquen els criteris tècnics. El Consorci ha presentat també una campanya ciutadana per evitar la proliferació del mosquit tigre, present al territori des del 2010. L'objectiu és que s'evitin a les llars i espais públics les acumulacions d'aigua quotidianes on es desenvolupa aquesta espècie. El temporal va retardar el primer tractament contra la mosca negra a l'Ebre però per segona vegada en més d'una dècada es va poder aplicar a principis d'any, a l'hivern, com recomanen els tècnics. Els resultats van ser molt bons i els mostrejos posteriors no van detectar ni una sola larva. Però tot i que el COPATE ha resolt el problema del finançament i de les traves administratives que retardaven l'inici de la campanya les últimes temporades, el segon tractament que es va fer al riu fa quinze dies el van entorpir els gestors del cabal de l'Ebre, la CHE i les hidroelèctriques. "No el vam poder fer quan tècnicament corresponia ni quan volíem perquè el control de l'Ebre escapa de la nostra gestió. Vam estar tres i quatre setmanes insistint en la regulació del cabal del riu sense èxit", ha lamentat Alginet. El president del Consorci ha criticat que els criteris de les hidroelèctriques per gestionar els embassaments no tinguin en compte els factors ambientals sinó que prioritzin la producció d'energia per "obtenir beneficis". "És un tema que ens preocupa i tornem a posar damunt la taula. No podem dependre dels interessos de les hidroelèctriques perquè no tenen en compte l'afectació de la mosca als municipis de ribera", ha plantejat Alginet. El president del COPATE ha advertit que l'últim tractament s'ha fet "al límit" i reitera que el cabal òptim per als mostrejos i el tractament és de 300 hectòmetres cúbics. "Demanen que ens deixin treballar en les condicions adients per fer la feina que vindrà. No volem que condicionants que són perfectament controlables influeixin en la gestió d'una plaga que de per si, depèn de molts altres factors", ha insistit. El tercer tractament contra la mosca negra es farà la setmana que ve i el Consorci espera que el control del cabal del riu per part d'aquestes institucions i empreses no condicioni els criteris tècnics altre cop. Campanya del mosquit tigre Mentre els tractaments contra el mosquit en espais naturals del Delta ja ha arribat a 2.100 hectàrees de les 4.000 previstes, i pendents dels tractaments als arrossars que començaran per Sant Joan, el Consorci de Polítiques Ambientals també començarà els mostrejos del mosquit tigre que es fan a Ulldecona, la Sénia, Alcanar i la Ràpita. Ara bé, aquesta plaga que va arribar a les Terres de l'Ebre el 2010, quan es va detectar per primer cop, no es pot atacar amb tractaments aeris com les altres espècies i el COPATE ha preparat i presentat una campanya de conscienciació perquè els ciutadans entenguin que frenar la seva expansió està a les seves mans. "El mosquit tigre el criem nosaltres mateixos dins de les cases. Es cria gairebé baix dels llits. Cal que s'associï a l'activitat humana. Quan reguem o tenim un plat sota el test de la planta, en aquells petits tolls d'aigua és on vol criar-se aquest mosquit", ha explicat Raül Escosa, director tècnic del COPATE. "És clau en aquesta lluita un simple gest: eliminar les aigües estancades a casa, on els mosquits tigre es fan adults", ha insistit Escosa. El lema de la campanya és "l'aigua que no aprofites tu, l'aprofita el mosquit" i se'n farà una important campanya de promoció a les xarxes i als mitjans de comunicació. "En la mesura que la gent faci aquest petit gest d'eliminar l'aigua, la persona i el seu entorn se'n veuran recompensats", ha animat el director tècnic. L'alcalde de Sant Jaume d'Enveja, Joan Castor Gonell, ha assenyalat que la campanya no vol "alarmar ningú", "la situació no és preocupant pel que fa al mosquit tigre a l'Ebre", però cal que la gent conegui què fer perquè no proliferi més. "Cal tenir cura a les llars, a les terrasses i als espais públics, com parcs o escoles, perquè per poca aigua que es dipositi, és suficient per generar les larves", ha apuntat. "El mosquit tigre és ja el nostre veí i no necessita gran infraestructura per criar-se. Només el pot combatre la gent a les seves cases i la campanya vol ser didàctica, senzilla i poc institucional perquè la gent la vegi molt útil", ha afegit Joan Alginet..

Summary: El COPATE exigeix a les hidroelèctriques que no entorpeixin els tractaments de la mosca negra


"La situació a l'Hospital d'Igualada és molt dura". Així s'ha expressat un dels doctors del centre, Joan Miquel Carbonell, en una entrevista a Radio Igualada aquest dimecres al matí. Segons ha explicat el doctor a l'ACN, al centre hi ha 45 ingressats amb coronavirus confirmat- 76 persones en total des de l'inici del brot. Tres d'ells són professionals sanitaris, dos dels quals, estan en estat greu i es troben a la UCI amb ajuda respiratòria. El centre té 300 professionals confinats a casa seva per haver estat en contacte amb casos de coronavirus i 67 d'ells estan malalts. Després de la crida del centre per demanar sanitaris voluntaris, aquesta setmana han entrat a treballar vuit nous professionals. (En aquesta actualització es rectifica la dada de 76 ingressats per la de 45 ingressats. En declaracions a l'ACN, el doctor Carbonell ha explicat que 76 són tots els positius que ha ingressat l'hospital durant el brot. La diferència respon a aquells a qui ja s'ha donat s'ha donat l'alta).  El cap assistencial de l'Hospital d'Igualada, Joan Miquel Carbonell, ha explicat que la seva previsió és que la xifra de persones infectades per coronavirus augmenti en els propers dies. "No tenim ni idea de la velocitat amb què això passarà", ha lamentat. Per compensar la situació de falta de personal al centre amb més de 300 sanitaris confinats a casa, des de dilluns ja han arribat vuit professionals nous. El procés de selecció i encaix dels horaris dels professionals externs al centre no és fàcil, perquè la majoria té altres ocupacions a altres hospitals. De moment, aquest nombre és "insuficient" perquè l'hospital pugui funcionar "a ple rendiment". Malgrat la situació, Carbonell ha agraït l'allau de persones que s'han ofert per anar a treballar a Igualada, més de 450. L'hospital funciona "a mig gas". Joan Miquel Carbonell ha explicat que hi ha alguna planta d'hospitalització tancada, però Urgències (tant les àrees de pediatria com la d'adults) funciona amb normalitat. Les consultes externes s'han anul·lat i només es mantenen aquelles que són "imprescindibles". Els malalts oncològics i d'hemodiàlisi s'atenen amb normalitat. Pel que fa als d'hemodiàlisi, s'està atenent al 80% dels pacients habituals. L'altre 20% s'ha pogut derivar a altres centres. Sobre la UCI de l'hospital, el doctor ha explicat que en aquests moments, de la desena de llits, n'hi ha vuit operatius. Carbonell ha explicat que la manca de personal especialitzat fa que no es puguin obrir tots els llits. El doctor espera que la situació pugui canviar a mesura que els professionals confinats a casa puguin anar tornant als seus llocs de treball. Una data que podria ser a finals d'aquesta setmana.  El doctor ha explicat que el pla de contingència de l'hospital per superar una situació tipus d'epidèmia es va veure superat des del primer moment. Dilluns 9 de març es va activar la primera fase del pla, dimarts la segona i dimecres ja es va posar en marxa la tercera, amb el tancament de les consultes externes, els quiròfans i la reducció al màxim dels acompanyants. "Aquest pla normalment es dissenya per aplicar-lo en 15 o 20 dies, i en aquesta ocasió es va aplicar en només tres", ha assenyalat. Un dels factors que també van contribuir a l'acceleració va ser el fet que hi hagi tants professionals confinats a casa seva. Sobre la posada en marxa d'un eventual hospital de campanya, Carbonell no ha concretat quan es podria necessitar i si finalment s'arribarà a fer servir. "Però totes les mesures que es puguin posar a disposició seran ben rebudes", ha destacat. El doctor espera que en el moment en què els 300 sanitaris es puguin anar reincorporant als seus llocs de treball, l'hospital també anirà recuperant la seva activitat. Durant l'entrevista, Carbonell ha dedicat unes paraules a la importància d'altres professions que no són ni metges ni infermers i que contribueixen perquè tot l'engranatge de l'hospital funcioni, com les persones que s'encarreguen de la neteja o els auxiliars administratius. "Som molt conscients de la importància que té la seva feina perquè tot funcioni bé", ha assenyalat. Carbonell també ha agraït les diferents mostres de suport que els igualadins estan fent arribar als professionals del centre. "Estem treballant en unes condicions molt dures i qualsevol somriure, o qualsevol reconeixement, pels nostres professionals, és fantàstic", ha destacat. Per sobre d'això, ha insistit en què es faci cas a les recomanacions de les autoritats per arribar a "controlar" l'epidèmia. Risc de col·lapse i manca de material En declaracions a l'ACN, Carbonell ha explicat que l'Hospital d'Igualada no s'escapa del risc de col·lapse, "com la resta del sistema sanitari". "Nosaltres treballem perquè això no passi", ha asseverat. El doctor ha explicat que durant aquests dies des que es va dictar el brot l'hospital igualadí ha hagut de fer front a dues crisis "molt greus". D'una banda, la pròpia del coronavirus i, de l'altra, la pèrdua sobtada d'efectius sanitaris. El metge ha explicat que a finals d'aquesta setmana s'espera un "repunt" de professionals confinats a casa i que podrien començar a tornar als seus llocs habituals.  El doctor Joan Miquel Carbonell ha explicat que en aquests moments l'hospital té material suficient per seguir treballant com fins ara. "Per avui i demà tenim material per seguir atenent els pacients", ha explicat. El problema és que el material els va arribant "dia a dia" i el consum és "molt alt". De mascaretes, per exemple, l'hospital té estoc per un dia.

Summary: ACTUALIZACIÓ:45 ingressats amb coronavirus a l'Hospital d'Igualada, 2 d'ells professionals sanitaris en estat greu


Jordi Pujol i Soley va deixar de tributar 885.651 euros pels diners que tenia a Andorra, però no haurà de fer front a cap multa ni responsabilitat penal perquè el delicte ha prescrit, segons púbica 'El Mundo' que afirma haver tingut accés a l'informe que l'Agència Tributària ha presentat davant l'Audiència Nacional. L'Oficina Nacional per a la Investigació del Frau (Onif) dona per acreditat en aquest text, segons indica el rotatiu madrileny, que l'expresident de la Generalitat estava vinculat a almenys un dipòsit d'un banc andorrà actiu entre el 21 de setembre del 2000 i el 30 de desembre del 2010. El compte el gestionava el seu fill, Jordi Pujol Ferrusola, i s'hi va registrar un ingrés de 307 milions de pessetes d'origen desconegut. Segons afirma 'El Mundo', l'Onif assegura que ha descobert informació que vincula directament Pujol pare al compte, per bé que el titular en fos Pujol fill. En concret, es parla d'una carta que estava en mans del banc on s'establia que Pujol Ferrusola era fiduciari del compte, i que els fons que hi havia eren de Pujol Soley. La carta també establia que en cas de mort de l'expresident els diners passarien a mans de la seva dona, Marta Ferrusola. A banda dels 307 milions de pessetes, Hisenda indica, sempre segons el diari, que el compte rebia imposicions periòdiques a termini fix, renovades per altres un cop vencien amb la sola excepció d'una inversió en un fons anomenat Dynamic Fund Eur el maig del 2007. Per tot plegat l'Agència Tributària considera –afegeix 'El Mundo'- que Pujol Soley hauria d'haver pagat al fisc espanyol prop de 900.000 euros, tot i que considera que el delicte ha prescrit tant per la via administrativa com per la penal.

Summary: Pujol va deixar de tributar prop de 900.000 euros pels diners d'Andorra però el delicte ha prescrit, segons 'El Mundo'


L'acusació popular que exerceix Vox demana que l'expresident Mariano Rajoy, l'exvicepresidenta Soraya Sáenz de Santamaría i l'exministre Cristóbal Montoro declarin com a testimonis en el judici als líders independentistes per l'1-O, segons consta en l'escrit d'acusació al qual ha tingut accés l'ACN. Pel que fa a les penes, Vox demana 74 anys de presó per a l'exvicepresident Oriol Junqueras i els exconsellers Quim Forn, Jordi Turull, Dolors Bassa, Raül Romeva i Josep Rull per dos delictes de rebel·lió -"i alternativament dos delictes de sedició"-, un de malversació de cabals públics i un d'organització criminal, una acusació, en l'últim cas, que no han sol·licitat ni la Fiscalia ni l'Advocacia de l'Estat. Els ultradretans xifren la malversació en 4,2 milions d'euros, una suma que reclamen que pagui tot el Govern. En el llistat de declaracions que sol·licitaran al Tribunal Suprem, també hi figuren l'exministre socialista Alfredo Pérez Rubalcaba, l'expresident de la Generalitat Artur Mas, l'exdelegat del govern espanyol a Catalunya Enric Millo, el president del Parlament, Roger Torrent; el vicepresident de la Generalitat, Pere Aragonès i el responsable del dispositiu policial de l'1-O, el coronel Diego Pérez dels Cobos. Entre altres noms que apareixen a la llista hi ha l'exconseller d'Interior Jordi Jané, l'exdirector dels Mossos Albert Batllé, l'exlíder del PDeCAT Marta Pascal, i els exdiputats de la CUP Eulàlia Reguant, Gabriela Serra i Antonio Baños.

Summary: Vox demana que Rajoy, Sáenz de Santamaría i Montoro declarin com a testimonis en el judici per l'1-O


L'Ajuntament de Manresa ha instal·lat una caldera de 300 kW que cremarà estella provinent d'explotacions forestals de proximitat i substituirà el consum de combustibles fòssils, en aquest cas gas natural. La xarxa de calor que s'ha creat, alimentada amb biomassa, servirà per escalfar l'escola Serra i Húnter i els vestidors del camp de futbol del barri de la Balconada. En un comunicat, el consistori explica que l'objectiu és potenciar un consum energètic "més sostenible", ja que la biomassa té un balanç de CO2 neutre. El pressupost de l'obra ha estat de 305.800 euros i es preveu que l'estalvi energètic anual sigui de 17.300. Per tant, la inversió realitzada s'amortitzarà en poc menys de 15 anys.  El consum estimat de la nova instal·lació és de 408.773 kWh/any, fet que suposa un estalvi d’emissions d’aproximadament 83,4 tones de CO2 anuals. La caldera de biomassa i la sitja d’emmagatzematge es troben allotjades en un petit edifici (d’una superfície útil de 52,5 metres quadrats) que s’ha instal·lat en una cantonada del pati de l’escola. La meitat de l’edifici consisteix en una sitja en superfície, d’un volum aproximat de 80 metres cúbics, que conté l’estella forestal i la trasllada, de forma automàtica, cap a la caldera, mitjançant un sistema de cargol sens fi. L’altra meitat, de 30 metres quadrats de superfície, constitueix la sala de màquines, i allotja una caldera Hargassner d’última generació, un vas d’expansió i un dipòsit d’inèrcia de 5.000 litres. Un cop escalfada, l’aigua s’envia cap als circuits de calefacció i d’aigua calenta sanitària de cada un dels dos equipaments, gràcies a la nova xarxa de conductes soterrats que uneix la sala de calderes amb l’escola (d’una longitud de 85 metres) i amb els vestidors del camp de futbol (d’una longitud de 125 metres).

Summary: Instal·len una xarxa de calor alimentada amb biomassa per a diversos equipaments del barri de La Balconada de Manresa


Els Mossos d'Esquadra i la Policia Local de Sant Cugat del Vallès han detingut dos joves menors d'edat com a presumptes autors d'un robatori amb força en un habitatge del districte de Mira-sol de la població. Els fets van tenir lloc el 8 de novembre al voltant de dos quarts de cinc de la tarda quan un testimoni va alertar a través del 112 que dos individus havien entrat per la finestra d'una casa del carrer Bascònia i poc després havien fugit. Diverses dotacions que es trobaven a la zona es van adreçar fins el lloc i en pocs minuts van localitzar els menors corrents pel carrer. La policia els va perseguir fins l'estació dels FGC de l'Hospital General de Catalunya on els van escorcollar i arrestar. Ja són 34 les persones detingudes per robatoris amb força a l'interior de domicilis en aquest municipi durant el 2018.  Segons han apuntat fonts policials, un cop aturats els joves, els agents van comprovar que coincidien amb els lladres descrits pel testimoni. En escorcollar-los, a més, la policia va trobar diversos guants com els que es fan servir per evitar deixar empremtes quan es comet un robatori.  Per tot plegat, la policia va arrestar-los com a presumptes autors d'un delicte de robatori amb força a l'interior de domicili. La mateixa tarda van passar a disposició de la Fiscalia de Menors.

Summary: Detenen dos menors com a presumptes autors d'un robatori en una casa de Sant Cugat del Vallès


La vicepresidenta del govern espanyol, Soraya Sáenz de Santamaría, ha dit al president de la Generalitat, Carles Puigdemont, que quan parla de l'Estat "està parlant de democràcia" i que aquesta "té aquest poder per evitar el referèndum". Sáenz de Santamaría ha respost així a les paraules de Puigdemont que aquest dilluns va dir a Madrid que l'Estat no té tant poder com per aturar la consulta. Després de coincidir en un acte a Barcelona, la vicepresidenta ha acusat el president català de pretendre "negar la seva parcel·la de democràcia" a molts catalans i espanyols i l'ha acusat d'oferir diàleg amb una mà "mentre amb l'altra està redactant un pla per la independència". Tot i això, ha reiterat la invitació d'anar al Congrés i  tenir un diàleg "ampli, públic i transparent".

Summary: Saénz de Santamaría respon a Puigdemont que l'Estat és democràcia i "té aquest poder per evitar el referèndum"


El nombre de transaccions d'habitatges registrat al setembre a Catalunya es va situar en 6.146 pisos, cosa que suposa el 2,13% més en relació amb al setembre de l'any passat, segons xifres publicades per l'Institut d'Estadística espanyol. Es tracta del millor registre en aquest mes des del 2007. En el conjunt de l'estat espanyol, la compra venda de pisos en el mes de setembre s'ha incrementat en un 10,96% en relació amb al setembre de l'any passat. Com ve passant en els últims mesos, el 86,85% de les vendes estan protagonitzades per pisos de segon mà, segons les dades facilitades per l'Institut Nacional d'Estadística (INE).    En el conjunt de l'estat espanyol, el nombre de transaccions d'habitatges al setembre es va situar en 38.610 pisos, cosa que suposa el 10,96% més que al setembre de l'any passat. Es tracta d ela millor xifra en un mes de setembre des de l'any 2008.  Com passa a Catalunya, a l'estat espanyol el protagonisme de les transaccions d'habitatges el tenen els pisos de segons mà, que suposen el 81,73% de les operacions.  A Catalunya, el nombre de transaccions d'habitatges al setembre es va situar en 6.146 pisos, cosa que suposa un increment del 2,13% en relació amb el mateix mes de l'any passat. La sèrie de l'INE, que comença el 2007, indica que a Catalunya es tracta de la millor xifra en aquest mes des del mateix 2007.  Les vendes de pisos de segona mà van ocupar el 86,85% de les operacions.  Barcelona A Barcelona, el nombre de transaccions d'habitatges es va situar al setembre en 4.342 pisos, amb un creixement de les operacions de l'1,92% en relació amb el mateix mes de l'any passat. La sèrie de l'INE indica que es tracta de la millor xifra registrada en aquest mes des del 2007.  Els pisos de segona mà van suposar el 87,61% de les operacions que es van realitzar a la demarcació de Barcelona.  Girona A Girona, el nombre de transaccions d'habitatges es va situar al setembre en 751 pisos, amb una caiguda de les operacions del 2,97% en relació amb al setembre del 2016 i el segon descens de vendes que s'ha registrat en aquesta demarcació des que va començar l'any. L'altre disminució es va donar al febrer.  El 84% de les operacions realitzades al setembre a Girona van estar protagonitzades per habitatges de segona mà.  Lleida A Lleida, el nombre de transaccions d'habitatges es va situar al setembre en 277 pisos, amb un creixement de les operacions del 16,39% en relació amb el mateix mes de l'any passat. La sèrie de l'INE indica que es tracta de la millor xifra registrada en aquest mes a Lleida des del 2009 (287 pisos).  Els pisos de segona mà van suposar el 84,48% de les operacions que es van realitzar a la demarcació de Lleida. Tarragona A Tarragona, el nombre de transaccions d'habitatges es va situar al setembre en 776 pisos, amb un creixement de les operacions del 4,02% en relació amb el mateix mes de l'any passat. La sèrie de l'INE indica que es tracta de la millor xifra registrada en aquest mes a Tarragona des del 2007 (1.238 pisos).  Els pisos de segona mà van suposar el 86,21% de les operacions que es van realitzar a la demarcació de Tarragona.

Summary: Les compravendes d'habitatges al setembre augmenten el 2,1% en relació amb l'any passat


El president d'ERC considera que els republicans tenen "el dret i el deure de guanyar" i Rufián recorda que l'únic referèndum possible consta al full de ruta de cara a una eventual Constitució catalana ACN Igualada.-El president d'ERC, Oriol Junqueras, ha assegurat que els republicans volen imposar-se les eleccions del 26-J perquè hi "guanyi" el país. De fet, citant el cap de llista d'ERC al Congrés, Gabriel Rufián, el dirigent republicà ha afegit: "Hem nascut per guanyar i vivim per guanyar, i vivim perquè aquest país guanyi i perquè la nostra gent guanyi, perquè estem farts de perdre i perquè tenim tot el dret i el deure de guanyar". Sense citar CDC ni la CUP, Junqueras  ha assegurat que cada convocatòria electoral és "una passa més, un entrenament més per a la victòria definitiva". En l'acte més multitudinari fins ara d'ERC en campanya electoral, a Igualada, Rufián ha avisat que desconeixen quines "línies roges cauran els propers dies", en referència a En Comú Podem "L'únic referèndum possible és el constituent de la futura Constitució catalana", ha assegurat el candidat republicà recordant el full de ruta.  Junqueras  ha arengat "completar" la diversitat de la candidatura dels republicans al Congrés incrementant el nombre de diputats d'ERC a les corts espanyoles. "Ens presentem per moltes raons, per deixar-hi la pell cada dia, i la millor manera de fer-ho és amb tantes forces com sigui possible: volem guanyar, el país vol guanyar i ERC vol guanyar", ha defensat el també vicepresident del Govern.  I en aquest context, Junqueras ha citat el cap de llista dels republicans al Congrés, Gabriel Rufián, per afegir: "Hem nascut per guanyar i vivim per guanyar, i vivim perquè aquest país guanyi i perquè la nostra gent guanyi. Perquè n'estem farts de perdre i perquè tenim tot el dret i el deure de guanyar". "Cada vegada que hi ha urnes és una passa més, un entrenament més per la victòria definitiva, la independència, la república", ha exclamat Junqueras a crits de 'president'.  En tancar la seva intervenció, Junqueras ha erigit Esquerra com a garant de la llibertat de Catalunya, la justícia, social, la igualtat, l'ètica i  l'honradesa. "Sense ni un cas de corrupció, sense haver defallit mai en el compromís amb la república i la independència", ha afegit. En aquest mateix sentit, el líder d'ERC ha afirmat que els republicans pretenen demostrar "un cop rere un altre" que no tenen intenció de defallir tampoc. "La victòria és segura", ha sentenciat.  El dirigent republicà no ha citat ni CDC per les crítiques del candidat convergent, Francesc Homs, cap a Esquerra les darreres hores, ni ha fet menció a les dimissions dins del Secretariat Nacional de la CUP aquest divendres. Les properes línies roges que cauran Al seu torn, el candidat dels republicans a les eleccions de finals de juny, Gabriel Rufián, ha insistit en dirigir els seus missatges polítics cap a En Comú Podem. "No sabem les línies roges que cauran els propers nou dies", ha etzibat a la candidatura que capitaneja Xavier Domènech. I en tornar a defensar que ERC només defensa les de la senyera, Rufián ha assegurat que si algunes formacions parlen de referèndum a l'Estat  és pel procés sobiranista. "No permetin que els robin la revolució", ha convidat als més de 500 ciutadans que s'han reunit a la plaça de l'Ajuntament d'Igualada, en l'acte més multitudinari fins ara d'ERC. "L'únic referèndum possible és el constituent de la futura Constitució catalana", ha afegit recordant el guió que preveu el full de ruta sobiranista. En l'acte hi han intervingut també la número 4 per Barcelona, Ana Surra; la número 6, l'anoienca Carolina Telechea, i el número 16, David Prat.

Summary: Junqueras: "Vivim perquè el país guanyi, perquè la nostra gent guanyi, perquè estem farts de perdre"


El govern espanyol no ha aconseguit aprovar el sostre de despesa al Congrés dels Diputats. Els objectius de dèficit li permetien augmentar la despesa en un 4,4% (2 dècimes per a les comunitats autònomes) però ha topat amb l'abstenció dels seus socis en la moció de censura (Podem, ERC i PDeCAT) i dels vots en contra de PP i Cs. La ministra d'Hisenda, Maria Jesús Montero, ha afirmat però que treballaran des d'aquesta mateixa tarda per elaborar el pressupost per al 2019 i ha manifestat que ho faran en base al sostre de despesa actual, aprovat pel PP. Ara bé, el govern espanyol tornarà a portar la mateixa proposta al Congrés d'aquí a un mes (tal com preveu la llei) i negociarà amb l'oposició per aconseguir el suport. Tanmateix, Montero ha dit que no pensen modificar la Llei d'estabilitat pressupostària que, des del 2012 i per iniciativa del PP, preveu que el sostre de despesa s'hagi d'aprovar definitivament al Senat (on el PP té majoria absoluta). Per tant, tot aboca el govern del PSOE a haver de fer un pressupost en base al sostre de despesa actual i, per tant, renunciar al creixement del 4,4% que li ha autoritzat Brussel·les. L'executiu de Sànchez afirma que seguirà treballant tot i no tenir el suport, de moment, per tirar endavant ni el sostre de despesa ni un eventual nou pressupost. Tot i el revés de la cambra i dels seus socis en la moció de censura, Montero ha dit que continuaran endavant i que des d'aquesta mateixa tarda es posaran a treballar en l'elaboració dels pressupostos del 2019.  Ha lamentat que l'oposició dels grups faci perdre al govern espanyol 6.000 MEUR (que comptaven ja amb el vistiplau de Brussel·les) però ha afirmat que això no evita que es puguin fer uns nous pressupostos.  D'aquí a un mes –segons marca la Llei d'estabilitat- tornaran a portar a aprovació la mateixa proposta i el govern espanyol ja té coll avall que res canviarà i que, en tot cas, si aconseguís el suport del Congrés després hauria d'anar al Senat, on el PP té majoria absoluta i ho podria votar.  Per tant, tot apunta que haurà d'elaborar els pressupostos en base al sostre de despesa actual, negociat i aprovat pel PP. "Si no surt aquest sostre de despesa tornarem a l'anterior, en tot cas sempre n'hi haurà un de vigent", ha manifestat al final del ple.  Quasi 500 menys per Catalunya Per la seva banda, el portaveu adjunt del Grup Socialista, José Zaragoza, ha lamentat la posició d'ERC i PDeCAT i ha afirmat que s'han posat de costat amb el PP i Cs per impedir que la Generalitat pugui disposar l'any vinent de gairebé 500 MEUR. "Ara tenim menys despesa perquè no hem volgut nosaltres des del Congrés", ha lamentat.

Summary: El govern espanyol fracassa en l'aprovació del sostre de despesa però anuncia que comença a treballar en el pressupost


El president de la Generalitat, Carles Puigdemont, ha assegurat que no se sotmetrà a la qüestió de confiança amb un pacte previ amb la CUP perquè no es tracta d’un “tripijoc”. En una entrevista a 8tv, el president ha explicat que plantejarà la seva estratègia al Parlament i que els diputats hauran de decidir “amb responsabilitat”. En cas de superar la qüestió de confiança, ha advertit que “ningú podrà discutir l’autoritat moral i política del president i del Govern”. D’altra banda, Puigdemont ha admès que no hagués acceptat el càrrec de president de la Generalitat si hagués sabut que l’acord mutaria, però no s’ha mostrat penedit. “A mi no em tremolaran les cames davant les dificultats”, ha afegit. Puigdemont ha situat la qüestió de confiança per després de la Diada i ha constatat que el full de ruta està “intacte” perquè el decideix la gent i no els polítics.  Puigdemont ha revelat que va decidir durant el cap de setmana el pla B de la qüestió de confiança en cas que la CUP aturés la tramitació dels pressupostos. No li va comentar “pràcticament a ningú” i no es va debatre en el Consell Executiu de dimarts. I, segons Puigdemont, li ha comunicat al vicepresident, Oriol Junqueras, abans d’explicar-ho a la reunió del grup parlamentari de JxSí, just abans de fer-ho públic a l’hemicicle del Parlament.  El president ha recordat que es podria haver guardat la potestat de convocar eleccions a partir del 4 d’agost, però ha afirmat que ha preferit que aquesta facultat la tingui el Parlament i que els diputats decideixin “amb responsabilitat”. En cas de superar aquesta prova, Puigdemont ha avisat que llavors ningú podrà discutir “l’autoritat moral i política del president i del Govern” a l’hora de prendre decisions en la segona fase dels 18 mesos.  “Jo vull acabar aquest encàrrec i tinc unes ganes enormes d’acabar-lo”, ha afegit. De fet, Puigdemont ha argumentat que ha apostat per una qüestió de confiança per garantir que el procés es culmina i s’ha mostrat convençut que el full de ruta està “intacte”, ja que el decideix la gent i no els polítics. Tot i no mostrar-se penedit d’haver acceptat ser president de la Generalitat, sí que ha admès que no hagués acceptat si li haguessin dit que havia d’assumir el càrrec amb un acord que “mutaria”, fent referència a l’expressió que ha utilitzat aquest dimecres la CUP. “Li hagués dit, gràcies, però no l’accepto”, ha afirmat. En referència a la voluntat del Govern de baixar l’IRPF per a les rendes més baixes, Puigdemont ha obert la porta a estudiar si es pot aplicar la rebaixa fora de la llei d’acompanyament i s’ha mostrat disposat a recórrer el marge en cas que n’hi hagi.

Summary: Puigdemont descarta un pacte amb la CUP previ a la qüestió de confiança perquè no és un “tripijoc”


L'Ajuntament de Sitges ha descartat utilitzar drons per reforçar la seguretat del Carnaval perquè l'Agència Estatal de Seguretat Aèria, depenent del Ministeri de Foment, no resoldrà el permís per fer volar l'aparell fins d'aquí sis mesos. Segons han informat fonts municipals, l'Ajuntament ja tenia el vistiplau de la Comissió de Control de Dispositius de Videovigilància de Catalunya i del Departament d'Interior per fer ús de la càmera i enregistrar les imatges, però l'autorització perquè l'artefacte voli per sobre el municipi no arribarà a temps. El motiu és que la normativa ha canviat recentment i l'Ajuntament no va preveure que el permís no es resoldria fins al cap de sis mesos. Tot i així, el govern municipal confia a rebre l'autorització de cara a l'edició del 2019 perquè fins ara ha superat els dos requeriments previs.

Summary: Sitges no utilitzarà drons per reforçar la seguretat del Carnaval perquè Foment ha de resoldre el permís d'aquí mig any


Unió de Pagesos ha aconseguit que l'índex de mòduls de l'IRPF del 2015 per a les explotacions cunícoles sigui finalment del 0,07 (fins ara era del 0,13), després de sol·licitar-ho al Ministeri d'Agricultura l'octubre de l'any passat i el març d'aquest any, per fer front a la situació de davallada de renda que estan patint els productors des de fa tres anys, com a conseqüència de la greu crisi que pateix el sector. Altrament, també es veurà reduït l'índex corrector per a pinsos adquirits a tercers aplicables a les activitats ramaderes. En l'ordre publicada aquest divendres pel Ministeri d'Hisenda ha quedat fixat amb caràcter general en el 0,65 (fins ara era del 0,75), i en el cas de les explotacions intensives de porcí i avicultura, serà del 0,75 (fins ara del 0,95). Tot i aquestes rebaixes fiscals, Unió de Pagesos insisteix a reclamar per al sector cunícola, entre altres mesures, línies de finançament bonificades (crèdits tous), amb un període de carència a través de l'Institut Català de Finances (ICF) per permetre capitalitzar les explotacions; un ajut de minimis (15.000 euros per explotació durant 3 anys), o l'ajut d'estat aprovat per la Comissió Europea encara pendent de publicar. El sindicat també proposa articular un crèdit a través del qual l'administració financi el cost dels avals i interessos corresponents als primers 50.000 euros dels préstecs sol·licitats, i ajuts d'estat per a l'abandonament de la capacitat productiva. Finalment, Unió de Pagesos lamenta que en l'adequació de mòduls de l'IRPF "no s'hagi tingut en compte la situació dels sectors porcí i de la integració". En aquest sentit, el sindicat segueix demanant una rebaixa fiscal per aconseguir l'adequació de mòduls a la situació actual.

Summary: Unió de Pagesos aconsegueix una rebaixa de l'índex de mòduls de l'IRPF per al sector cunícola


La 24a Mostra de Cinema Llatinoamericà de Catalunya ha posat punt i final aquest divendres a la nit a la Llotja de Lleida amb la projecció de la preestrena de 'Vida Privada', dirigida per Sílvia Munt i rodada a Lleida i Cervera. L'acte ha comptat amb la presència dels actors Aida Folch i Pablo Derqui, protagonistes de la minisèrie, basada en la novel·la homònima de Josep Maria de Sagarra i que s'emetrà al maig a TV3. Els actors han destacat l'esforç de tot l'equip de fer 'Vida Privada' en poc temps i amb poc pressupost, però "amb molt d'amor". I s'han dirigit al públic per agrair-los ser "persones curioses" que els agrada la cultura perquè sense ells, "això no seria possible. El productor de la minisèrie ha destacat que, amb aquesta producció, ha fet una gran descoberta del paisatge de Lleida, del talent de la seva gent i de les instal·lacions del Magical. El director de la Mostra, Juan Ferrer, ha volgut dedicar l'edició d'enguany a les dones. L'alcalde de Lleida, Àngel Ros, també ha volgut mostrar la seva solidaritat amb totes les dones així com el seu rebuig a la violència masclista. Per la seva banda, l'alcalde de Cervera, Ramon Royes, amb una corbata groga, ha tingut un record per l'exconseller de Cultura, Lluís Puig.  Vida privada és una coproducció de TV3 i d'Oberon Cinematogràfica, amb producció associada d'ImpulsaFilm del Centre Experimental de la Cinematografia i les Arts Audiovisuals de Catalunya (CECAAC) i amb la col·laboració del departament de Cultura de la Generalitat de Catalunya. Aquesta minisèrie té una vinculació especial amb Lleida, ja que es va rodar a la primavera del 2017 en diferents localitzacions de la ciutat i de la resta de la demarcació, i es va completar la fase de postproducció amb la col·laboració del CECAAC, situat a les instal·lacions del Magical de Lleida. Vida privada està basada en la novel·la homònima de Josep Maria de Sagarra. Enmig dels profunds canvis socials i polítics esdevinguts a Barcelona entre el final de la dictadura de Primo de Rivera i la Segona República, es produeix la decadència dels Lloberola, una família de l'aristocràcia barcelonina arruïnada econòmicament i socialment a causa de la incapacitat del seu patriarca per adaptar-se als nous temps. Publicada el 1932, Vida privada és una crònica d'un naufragi social en un moment crític i de canvi, i és considerada una de les novel·les de la literatura catalana més representatives de la societat barcelonina de finals dels anys 20. Aida Folch busca finançament per fer realitat el que seria el seu primer llargmetratge Aida Folch ha avançat a Lleida que està a punt de començar a rodar la minisèrie 'Los Nuestros', per Telecinco, amb la Paula Echevarría i el Rodolfo Sancho, entre d'altres. També té pendent l'estrena d'una comèdia anglesa que es diu 'I Love my mum'. A més, està buscant finançament per la seva primera pel·lícula. N'ha escrit el guió i vol dirigir-la. Tot i que no ha volgut avançar gran cosa, ha explicat que és tracta d'un thriller emocional. "És casi un acte heroic trobar finançament per una peli però estic molt contenta amb el guió, la gent de la professió que l'ha llegit, els ha agradat molt i per mi seria un somni fer-la realitat", ha explicat. "Fa molts anys que dic que vull dirigir. He fet algun curt, algun documental, algun making off i aquest seria el meu primer llarg. Estava esperant que arribés la història idònia i ha arribat", ha assegurat. L'actriu ha explicat que participa a 'Vida Privada' perquè la Sílvia Munt la va trucar per fer un personatge "molt bonic", la Concha Pujol. Reconeix que no coneixia la literatura de Sagarra però "aquest clàssic de la literatura catalana, m'ha descobert tot un món". Abans de la preestrena a Lleida, ha explicat que és la primera vegada que ve a la Mostra i valora molt positivament l'aportació de Lleida per la cultura. "Els festivals són súper necessaris, i si són a casa encara millor". "Cal apostar per la cultura i donar l'oportunitat a la gent de veure pel·lícules en versió original i difícils de veure a altres llocs", afegeix. Pablo Derqui descobreix cases plenes de "vida i passat" al centre de Cervera, gràcies a 'Vida Privada' L'actor Pablo Derqui reconeix que tot i conèixer Sagarra, no coneixia aquesta novel·la i celebra que el rodatge de 'Vida Privada' hagi estat l'oportunitat de conèixer-la. És una novel·la "fascinant", amb una "acidesa aguda" que caracteritza a Sagarra, que la va escriure amb molt poc temps i sent molt jove, destaca. Derqui ha assegurat que Sílvia Munt és una gran directora, amb gran talent i de qui es parlarà molt. "Ha aixecat una gran història i tot i el pressupost baix, ha fet una petita joia", ha destacat.  Sobre nous projectes, Derqui no ha volgut concretar res tot i que ha apuntat que hi ha possibles coses amb TV3, tot i que no hi a res segur. De moment, ara està de gira amb l'obra de teatre 'Calígula', dirigida per Mario Gas, que ja van representar al Romea, a Barcelona. Actualment estan girant per Espanya i està previst anar el mes que ve a Pamplona i a Madrid al desembre. 'Amateur' ha guanyat el premi al millor llargmetratge  Aquest any, 10 pel·lícules han competit a la secció oficial de llargmetratges, 10 en la de curtmetratges i 8 en la de documentals. En total, s'han projectat 43 produccions de 12 països, durant una setmana, del 20 al 27 d'abril. El llargmetratge 'Amateur' de Sebastián Perillo (Argentina) ha guanyat el Premi al Millor Llargmetratge de Ficció i el Premi Obra Social "la Caixa" al Millor Director. A més, la protagonista, Jazmín Stuart, ha estat premiada com a Millor Actriu en un guardó compartit amb Maria Ribeiro per 'Como nuestros padres'. 'Al Otro Lado del Muro' -una coproducció entre Espanya i Mèxic de Pau Ortiz-, ha estat premiada com a Millor Llargmetratge Documental i el premi al Millor Curtmetratge ha estat per a 'Matria', una producció espanyola d'Álvaro Gago.

Summary: La preestrena de 'Vida Privada', rodada a Lleida i Cervera, posa punt i final a la Mostra de Cinema Llatinoamericà


La Comissió Jurídica de Foment del Treball Nacional ha avalat habilitar de l'11 al 31 d'agost per a la celebració de les visites i el transcurs dels terminis processals com a "resposta parcial i excepcional" al col·lapse dels jutjats. Tot i això, ha assegurat que declarar hàbil el mes d'agost per aquelles ordres jurisdiccionals i matèries jurídiques per a les quals normalment és inhàbil "no pot ser la resposta" amb la qual solucionar el "gravíssim" problema actual. La comissió ha assegurat que la pandèmia, així com les mesures de l'executiu espanyol i el Govern en relació a l'administració de justícia han "agreujat" el "col·lapse general" en els jutjats i tribunals.  "La configuració del Poder Judicial com l'últim reducte en la defensa dels drets i els interessos de les persones, i com instrument de control del poder, exigeix que l'administració se subjecti als principis d'eficàcia i efectivitat", ha argumentat la comissió.  Així mateix, ha assegurat que la situació actual "posa en evidència" la necessitat d'una "estructura organitzativa" i recursos, tant humans com materials, a l'Administració de Justícia.

Summary: Foment avala declarar l'agost com a mes hàbil com a "resposta parcial i excepcional" al col·lapse dels tribunals


"Si no podem trobar les seves restes, doncs només saber on va caure per poder-hi dur quatre flors, no demano res més". Maria Dolors Palau és de Valls, té 61 anys, i tota la vida que busca el seu tiet, mort durant la Guerra Civil, quan tenia uns 20 anys. Només sap que possiblement va morir a Valdelinares (Aragó), on l'any passat hi va anar, acompanyada del seu germà, a investigar, sense èxit. La Maria Dolors s'ha sotmès aquest divendres a les proves genètiques que poden ajudar a trobar el seu familiar. Prop de 600 catalans ja s'han fet aquestes proves, dels quals més d'una seixantena són del Camp de Tarragona i les Terres de l'Ebre. El Departament d'Afers Exteriors, a través de la Direcció de Relacions Institucionals i amb el Parlament, està informant els més de 5.400 registrats d'arreu de Catalunya al cens de persones desaparegudes, sobre el procediment a seguir per programar l'extracció de mostres genètiques als centres mèdics de Catalunya. Creat l'any 2000, el cens ha crescut en el darrer any en un miler de persones. De les més de 5.400 persones registrades, unes 600 són de les comarques tarragonines. El Govern està enviant cartes a totes elles per si s'avenen a donar mostres per extreure'n l'ADN -a través d'un frotis bucal-, amb l'esperança que algun dia es pugui entrecreuar amb el perfil genètic de les restes òssies del familiar desaparegut durant la guerra, si és que finalment s'acaben localitzant. És aquí on, en una segona fase, entra en joc el pla de fosses, a partir del qual es localitzaran i s'exhumaran fosses d'arreu de Catalunya. N'hi ha 380 d'identificades, 36 al Camp de Tarragona.  De moment, i durant dos anys, s'estan fent aquestes proves genètiques en diversos centres mèdics de Catalunya. "Hem començat, és tard, ho sabem, però és implacable, amb la ferma voluntat d'arribar fins al final", ha declarat la directora general de Relacions Institucionals i amb el Parlament, Carme García. "I no volem que la gent no es faci la prova per creure que ha passat massa temps i no val la pena, al revés, obrim la porta perquè tothom disposi d'aquesta possibilitat i la nostra intenció és intentar ajudar, que això no vol dir que acabi ocorrent, però aquest és el nostre repte", ha afegit del cap de Genètica de l'Hospital Vall d'Hebron, el doctor Eduardo Tizzano. Una vintena de familiars han donat mostres aquest divendres a l'Hospital Joan XXIII de Tarragona, malgrat que la majoria no tenen moltes esperances d'acabar trobant les restes dels familiars. "No crec que puguem tancar aquesta ferida", s'ha lamentat Palau, que compartia la seva experiència amb una veïna de la Secuita, Ma Teresa Miravall, també neboda d'un soldat desaparegut. Familiars directes, com fills i germans, però també de segon grau, com nebots i néts, poden donar mostres gestionades des de l'Hospital Vall d'Hebron, que és on es van fer les primeres proves, al novembre. Des de llavors se n'han començat a fer a Lleida, Girona i Tarragona. Acompanyada de familiars, Mercè Navarro, de la Serra d'Almos, s'ha presentat aquest divendres a l'hospital tarragoní, amb documentació de l'època. El seu germà va desaparèixer al front d'Aragó, per la zona de Maella. "Creiem que estava en un niu de metralletes, que hi va caure una bomba i que el devien enterrar allí mateix; de fet, l'última carta que va escriure va ser des d'allí", ha relatat. També Eudald Salvat, de Riudoms, confia trobar algun dia les restes del seu germà, destinat de camiller a Andalusia, i a qui mai va conèixer perquè ell va néixer al cap d'uns mesos de la seva desaparició. De fet, va "heretar" el nom del germà, que es canviarà si mai l'arriben a trobar.

Summary: "Només saber allí on va caure, no demano res més"


El Departament d'Interior permetrà que els mossos d'Esquadra aïllats per haver estat amb alguna persona sospitosa amb covid-19 i que després ha donat negatiu al test PCR es puguin reincorporar a la feina sense haver de passar cap test, i signant només una declaració autoresponsable. D'aquesta manera, es resolen els dubtes sobre l'ordre que el TSJC va donar a l'abril per la qual tots els mossos aïllats preventivament havien de donar negatiu en un test PCR abans de tornar a la feina. Amb aquesta declaració, els agents podran tornar a treballar sense fer-se cap test, en haver-se evidenciat inexistent el suposat cas que els podria haver contagiat. La subdirectora general de Recursos Humans dels Mossos, Esperança Cartiel, envia la declaració autoresponsable perquè l'agent afectat confirmi que ha estat en aïllament preventiu per haver estat en contacte o exposició amb persones que presentaven simptomatologia pròpia de la covid-19; que, amb posterioritat, aquestes persones simptomàtiques han obtingut resultat negatiu per la covid-19 i s’ha confirmat mèdicament que els símptomes que presentaven derivaven d’una altra patologia; que no han estat en contacte amb cap altra persona amb simptomatologia pròpia de la covid-19 o que hagi donat positiu en covid-19; i que l'agent no ha patit símptomes d'aquesta malaltia. El sindicat USPAC ha criticat durament aquesta decisió i creu que posa en perill els agents, les seves famílies i la ciutadania, a més de contravenir la interlocutòria del TSJC.

Summary: Els mossos aïllats preventivament per casos inexistents de covid podran tornar a la feina  sense passar cap test


L'Auditori de Girona reobre les portes aquesta tardor a partir del 2 d'octubre amb un concert del grup osonenc Obeses amb la Cobla Berga Jove. Aquest és un de la vintena de concerts que l'Auditori ha programat fins a finals del 2020. Una de les cites més esperades serà l'actuació de la mezzosoprano francesa Gaëlle Arquez que actuarà en primícia a l'estat espanyol el 18 d'octubre. La programació clàssica també compta amb altres noms internacionals com ara Paul Lewis (22 d'octubre) o Javier Perianes (2 de novembre). Per altra banda, Els Amics de les Arts també estrenaran el nou disc a la capital gironina en un doble concert el 17 i 18 d'octubre). Les entrades ja estan a la venda a través de la pàgina web i a les taquilles de l'Auditori. La programació musical de l'Auditori de Girona omplirà la tardor amb una vintena de propostes que començaran el 2 d'octubre amb el concert del grup Obeses, que actuaran amb la Cobla Berga Jove. El cap de setmana següent els seguiran Els Amics de les Arts que ofereixen un doble concert (17 i 18 d'octubre) per a presentar el nou disc de la banda. Aquest concert ja estava programat per a la primavera, però la pandèmia van obligar a suspendre'l. A més, Maria Arnal i Marcel Bagés preestrenaran a la ciutat el seu nou treball el 7 de novembre. L'Auditori de Girona també comptarà amb una programació de música clàssica amb l'actuació de Gaëlle Arquez el 18 d'octubre. Serà la primera vegada que la mezzosoprano actuï a la capital gironina, però el concert serà una primícia de tot l'estat espanyol. També actuaran els pianistes Paul Lewis (22 d'octubre) i Javier Perianes (2 de novembre). La majoria d'espectacles són artistes en format solista a causa de la pandèmia. Els concerts de música clàssica comptaran amb preus d'entre 12 i 48 euros. Més enllà de la propera tardor, algunes de les propostes que havien de tenir lloc la passada primavera a l’Auditori es van haver de posposar i s’han reubicat en el calendari del 2021. És el cas de Valerie Gergiev (24 de gener), Daura Mangara (6 de febrer), Mireia Vives & Borja Penalba (13 de febrer), Simfònica de Lucerna (16 de febrer), Ben l’Oncle Soul (6 de març), Straight No Chaser (8 de maig), Hanfris Quartet (15 de maig) i Ivo Pogorelich (3 de juny). Per al públic familiar, l’Auditori de Girona oferirà dues propostes especialment pensades per a viure en família: Nadales pels més menuts, amb clàssics de Xostakóvitx, Bach, Debussy, Ravel i Satie (20 de desembre), i Tinc un paper, de Marc Parrot i Eva Armisén, un espectacle que uneix música i il·lustració (13 de desembre). Programació de la Marfà Per la seva banda, el centre de creació musica La Marfà oferirà aquesta tardor dinou activitats enfocades a la formació i la divulgació musicals. Pel que fa a la formació, l’equipament ha organitzat tretze sessions amb l’objectiu de donar eines de creixement tècnic i artístic als diversos perfils de músic, des dels que s’inicien fins als professionals. Aquests tallers aniran a càrrec de destacats artistes de l’escena creativa nacional com Jorge Rossy (bateria), Santi Serratosa (percussió corporal), Pulmon Beatbox (beatbox i loopstation), i ZA! (improvisació lliure), entre d’altres. Així mateix, també s’han programat classes relacionades amb la veu i el cant, la tecnologia per a cantants, la gralla i l’harmònica, la iniciació als equips de so, i una jornada dedicada a la rumba, en col·laboració amb l’associació Foment de la Rumba Catalana (FORCAT) que tindrà lloc el dissabte 28 de novembre. En relació amb la divulgació, destaca la continuació del programa Sessions LP – audicions comentades d’àlbums, en què tres artistes de referència parlaran de tres discos imprescindibles de la Història de la música. En aquesta ocasió, les sessions aniran a càrrec de Cala Vento (Favourite Worst Nightmare, d’Arctic Monkeys), Lluís Costabella (Never Mind The Bollocks, de Sex Pistols) i Anna Roig (Les Marquises, de Jacques Brel). En aquesta línia també s’han programat dues actuacions musicals vinculades a la jove escena de les músiques urbanes: un espectacle de Break Dance a càrrec del col·lectiu Erol Urbà (26 de setembre), dins el marc del festival d’art urbà Monar’T, al barri de Santa Eugènia, i una nova edició del Rap de Girona Fest, l’esdeveniment que aglutina els nous talents del rap i la cultura hip-hop local (29 de novembre).

Summary: L'Auditori de Girona programa una vintena de concerts per a la tardor


El primer ministre britànic, David Cameron, ha assegurat aquest divendres que s’han fet “alguns progressos” en les negociacions amb la Comissió Europea per replantejar la relació entre el Regne Unit i la UE, però que les propostes que hi ha sobre la taula encara “no són suficients”. “Serà una feina dura, no puc estar segur que arribem (a l’acord) el febrer”, ha assegurat el primer ministre britànic després de reunir-se amb el president de la Comissió, Jean-Claude Juncker, a Brussel·les. La CE planteja la possibilitat de crear un ‘fre d’emergència’ als ajuts socials dels immigrants, que permeti paralitzar-los de forma temporal en situacions excepcionals. La mesura estaria disponible per a qualsevol estat membre si pot demostrar que el seu sistema de benestar pateix una pressió migratòria molt forta, tot i que Brussel·les no ha confirmat oficialment com funcionaria i en quins casos s’acceptaria una situació d’excepcionalitat. Un dels punts principals de renegociació del govern britànic són les prestacions socials que reben els immigrants comunitaris: Cameron vol que un europeu no pugui rebre ajuts fins quatre anys després de contribuir a les arques estatals.  La proposta europea, pel primer ministre britànic, “no és prou bona” i cal “treballar-hi més”. “Hem fet alguns progressos avui, però no són suficients”, ha dit, remarcant que “encara queda molt camí per recórrer”.  El govern britànic i la Unió Europea volen aconseguir un acord durant la cimera de caps d’estat i de govern de la UE que se celebrarà a Brussel·les el 17 i 18 de febrer. Amb un pacte sobre la taula, Cameron retornaria després a Londres i convocaria un referèndum perquè els ciutadans decidissin si volen seguir a la UE amb les noves propostes o, en canvi, marxar-ne. Una possibilitat seria que el referèndum es fes, fins i tot, durant aquest proper mes de juny, tot i que Cameron també ha dit que no té pressa i que si és necessari per aconseguir un bon acord retardarà la consulta fins el 2017, la seva data límit.  El president de l’Eurocambra, Martin Schulz, que també s’ha reunit amb Cameron a Brussel·les, ha dit que és “optimista” sobre la possibilitat d’arribar un acord. “El problema són els detalls”, ha admès l’alemany, que tot i així ha indicat que el més important és que hi hagi “bona voluntat” per assolir un compromís tant des de Londres com des de Brussel·les.  El portaveu de la Comissió Europea, Margaritis Schinas, ha evitat comentar en detall la possibilitat i el funcionament del ‘fre d’emergència’ que Brussel·les podria oferir a Londres. Durant la roda de premsa diària de la CE, Schinas ha dit que no volia  “entrar en les especificitats de cap aspecte” del “possible contingut d’un acord que encara ha de sortir”. Juncker, que s’ha reunit amb Cameron, no ha fet cap compareixença.  Per la seva banda, el president del Consell, Donald Tusk, es reunirà amb Cameron a Londres properament.

Summary: Cameron avisa que les propostes europees encara “no són suficients” per assolir un acord


Els Bombers de la Generalitat han fet durant el mes de juny un 15% més de salvaments al medi natural que en el mateix període de l'any passat. Segons informa el cos en un comunicat, el majoria de rescats i recerques es concentren en caps de setmana. De fet, en els darrers quatre caps de setmana, els Bombers han treballat de mitjana en uns 22 serveis de rescat o recerca. Davant d'això, el cos ha fet una crida a la "prudència" en les activitats al medi natural, seguint els consells bàsics de seguretat a la muntanya juntament amb les mesures sanitàries per evitar contagis de covid-19. A més, el cos ha recordat que la via ferrada Teresina de Montserrat continua desmuntada i tancada, després que en els últims dies s'hagi difós entre el col·lectiu excursionista i alpinista una ressenya on es mostra una línia de ràpels per baixar la paret de Santa Cecília. Bombers remarca que aquesta està feta utilitzant l'antiga ressenya de la ferrada, que està desmuntada i tancada des de fa un any.

Summary: Els Bombers fan al juny un 15% més de salvaments al medi natural respecte al mateix mes del 2019


Els trens de les línies R2 nord i R11 circulen des del voltant d'un quart de set d'aquest dimecres al matí per via única entre La Llagosta i Sant Andreu Comtal a causa d'un atropellament, segons ha informat Renfe. Com a conseqüència d'aquesta incidència, els trens acumulen retards de trenta minuts de mitjana a les dues línies. El tren que s’ha vist implicat en l'atropellament havia sortit de Barcelona a les 5.54h i tenia prevista l'arribada a Figueres a les 7.44h. Els passatgers d'aquest tren han pogut baixar a l'estació de Montcada i Reixac, on han pogut continuar el seu viatge en un altre tren de l'R11, segons ha indicat la companyia ferroviària.

Summary: Els trens de les línies R2 nord i R11 circulen per via única entre La Llagosta i Sant Andreu Comtal per un atropellament


Gas Natural Fenosa ha culpat la Generalitat de no desenvolupar el reglament que l’obliga a informar dels talls de subministrament. En una roda de premsa a Madrid, el conseller delegat de la firma, Rafael Villaseca, ha admès que “d’acord amb la llei” l’empresa està obligada a informar les administracions abans de fer un tall de subministrament, però ha afegit que per poder aplicar aquesta llei, cal un reglament que la desenvolupi, un reglament que la Generalitat encara no ha tirat endavant. Villaseca ha subratllat que el Parlament de Catalunya va instar també el març passat la Generalitat a redactar el reglament, i ha lamentat que això encara no s’hagi fet. És “urgent”, ha dit, que les administracions “resolguin” la qüestió, es “coordinin” i “concretin” el paper de cadascú, perquè ara com ara hi ha “un buit normatiu”, segons la seva opinió. El conseller delegat de l’empresa energètica ha lamentat en nom de la companyia el succés de Reus i ha advocat perquè les administracions solucionin l’embull competencial perquè situacions d’aquest tipus no es tornin a produir. En aquest sentit ha recordat que Gas Natural Fenosa té un conveni amb l’Ajuntament de Reus des del 2014 pel qual el consistori informa l’empresa de les famílies vulnerables. Des d’aquell any han rebut avisos de 150 casos, 88 dels quals el 2016, “i entre ells no hi havia el de la senyora de Reus”, ha dit Villaseca. Ha afegit també que els serveis socials tenien coneixement de la situació de la dona des del 2013, per la qual cosa “sorprèn” que no se’ls hagués avisat. La dona feia dos mesos que tenia el llum tallat, i en aquest temps “tampoc ens va avisar ningú”. Villaseca ho ha atribuït tot plegat a aquest “buit normatiu” provocat per la manca del reglament que ha de preveure, entre d’altres, el protocol de comunicació i actuació amb els serveis socials municipals. Per això ha considerat “urgent” que les administracions resolguin aquest extrem, es coordinin i concretin què ha de fer cadascú. “Els procediments hi són i s’han de millorar”, ha admès Villaseca, “però no es pot carregar a les subministradores la manca de coordinació”. En paral·lel, el conseller delegat de la companyia ha afirmat que Gas Natural Fenosa ha arribat a acords i convenis amb diverses administracions que li han permès “protegir” el 90% dels usuaris a l’Estat, i que ha desenvolupat “de forma proactiva” un canal de comunicació directa amb els serveis socials municipals. En el cas de Catalunya, “a falta d’aquest decret”, aquest canal ha permès identificar més de 9.000 llars en més de 400 municipis als quals se’ls ha paralitzat el tall de subministrament. 200 famílies, a banda, han manifestat directament la seva situació de vulnerabilitat a l’empresa i han estat adreçades als serveis socials dels ajuntaments.

Summary: Gas Natural culpa la Generalitat de no desenvolupar el reglament que l’obliga a informar dels talls de subministrament


El candidat d'En Comú Podem a les eleccions europees, Ernest Urtasun, ha proposat augmentar els fons dedicats a la recerca i el desenvolupament fins a un 3% del pressupost de la Unió Europea (UE). Amb aquesta mesura, Urtasun vol treballar per situar a Europa en un nivell similar en R+D al de Japó, que dedica un 3,4% del seu pressupost a investigacions. Per l'eurodiputat, aquest augment suposaria "accelerar la transició ecològica i energètica " del continent. Per la seva banda, l'alcaldable de Girona, Eugènia Pascual, ha afirmat que aquesta pujada en les ajudes europees també comportaria un impuls per què el Parc Cientifíc i Tecnològic de la UdG "esdevingui un pol d'economia". En Comú Podem vol "accelerar" la transició energètica i ecològica a Europa. Per fer-ho, el candidat a les eleccions europees, Ernest Urtasun, ha proposat augmentar les inversions que destina la Unió Europea (UE) a la recerca i el desenvolupament fins al 3% del pressupost total. Segons Urtasun, amb aquesta pujada s'arribaria a "nivells similars al Japó", on es dedica el 3,4%. Pel candidat d'En Comú Podem, aquest augment permetria treballar en la investigació per a "un desenvolupament més potent de les tecnologies d'eficiència energètica", al mateix temps que comportaria "una aposta per les energies renovables". Urtasun també ha remarcat que els objectius actuals per abordar la transició "són insuficients", ja que es queden per sota del 35%, mentre que cal lluitar per superar el 45%. "això només s'aconsegueix amb R+D", ha conclòs Ernest Urtasun. De tota manera, l'eurodiputat també ha detallat que en paral·lel a les peticions europees caldrà fer un augment de les inversions des de les administracions catalanes i espanyoles. En aquest sentit, Urtasun ha recordat que "des del 2013 no s'obre cap parc eòlic nou a Catalunya" i per això creu que tan el govern català, com l'espanyol, van molt "endarrerits" en aquesta transició. El cap de llista d'En Comú Podem ha remarcat que "en el govern en coalició" que hi haurà previsiblement a l'estat espanyol entre PSOE i Unidas Podemos treballaran per resoldre la situació. Un impuls a l'activitat del Parc Científic i Tecnològic Ernest Urtasun ha explicat aquestes propostes en una visita a la ciutat de Girona, on ha aprofitat per remarcar la importància de potenciar el Parc Científic i Tecnològic de la Universitat de Girona (UdG). En aquest sentit, Urtasun aposta per crear un "New Green Deal", basant-se en el projecte americà, però enfocat en un punt de vista més sostenible. Aquest projecte comptaria amb fons europeus que ajudarien als centres de recerca, com el parc gironí, a augmentar el seu poder econòmic per tirar endavant nous projectes d'investigació La candidata a l'alcaldia d'En Comú Podem a Girona, Eugènia Pascual, ha coincidit en remarcar la necessitat de reactivar el Parc Científic. De fet, Pascual ha recordat que una aposta per la indústria de les renovables i la transició ecològica podria repercutir amb "la creació de llocs de treball". Pascual ha detallat que una de les propostes que vol tirar endavant si aconsegueix representació a l'Ajuntament de Girona negociar amb "totes les administracions" per desencallar "un projecte econòmicament viable" per al Parc Científic i Tecnològic. Pascual ha advertit que caldrà la implicació tan de l'Ajuntament, com de la UdG, la Generalitat, l'Estat i també la Unió Europea. Pascual ha recordat que "ja hi ha projectes que funcionen" en el Parc, en referència a l'empresa Som Energia o l'Institut Català de Recerca de l'Aigua (ICRA), "no volem començar de zero", ha afirmat la candidata gironina. En base a aquestes experiències d'èxit, Eugènia Pascual vol treballar per afavorir la creació i el creixement d'aquest tipus d'empreses que treballen per una societat més sostenible a partir de la creació d'energia verda.

Summary: Urtasun proposa ampliar les ajudes per R+D fins al 3% dels pressupostos europeus


"Això no té cap afectació directa ni indirecta", argumenta la portaveu ACN Barcelona.-La consellera de la Presidència i portaveu, Neus Munté, no s'ha pronunciat aquest dimarts sobre les donacions que haurien rebut Òmnium Cultural i CDC per part d'algunes constructores segons un informe de la Guàrdia Civil. "Això no té cap afectació directa ni indirecta", ha argumentat Munté, que ha recordat que tant l'entitat sobiranista com el partit han emès sengles comunicats desmentint les informacions que ho vincularien amb l'adjudicació d'obra pública.

Summary: Munté no es pronuncia sobre les donacions a Òmnium i CDC perquè no afecta el Govern


El responsable de l'àrea econòmica i jurídica de CDC, Francesc Xavier Sànchez, ha sortit "tranquil i satisfet" de declarar davant el jutge de l'Audiència Nacional José de la Mata pel 'cas 3%'. Sànchez ha assegurat que no gestionava les donacions al partit, que no eren la seva "responsabilitat" i que se n'encarregava el tresorer, Andreu Viloca (també investigat a la causa). "Ho portava l'administrador del partit que crec que ho ha fet de manera impecable", ha manifestat. Sànchez diu que la seva funció era d'assessoria jurídica i de comunicació i que només sabia "els números generals" del partit. Segons ha explicat, el jutge s'ha interessat molt per l'estructura general de Convergència i pel repartiment de funcions. Segons fonts presents a la declaració, ha negat haver intercedit a favor d'empresaris per aconseguir adjudicacions i afirma que, en el cas de Josep Manel Bassols, l'empresari el va anar a trobar perquè "tenia un interès polític" i volia també un càrrec per a la seva dona. Els tres primers citats a l'Audiència Nacional pel jutge que ha assumit el cas (procedent del jutjat d'instrucció 1 del Vendrell) han negat que tinguessin cap control o informació sobre les donacions que rebien les fundacions CatDem i Forum Barcelona.  Aquest dilluns han passat per l'Audiència Nacional tres responsables de l'àrea econòmica del partit: l'exresponsable econòmic i jurídic de CDC, Francesc Xavier Sànchez Vera, la que fou cap econòmica financera de CDC, Anna Dolors Benítez Bueno i Carles del Pozo Cerdà, gerent i coordinador de l'àrea econòmica de CDC.  El primer en declarar ha estat Sànchez, que ha  negat que tingués res a veure amb el control de les donacions que arribaven a les fundacions. Tot i això, ha defensat la tasca feta pels extresorers Viloca i Osàcar. "Estic completament segur que ho han fet de manera impecable", ha dit. En la mateix línia s'han pronunciat els altres dos investigats.  Unes explicacions que no han convençut les acusacions. Fonts jurídiques apunten que tots tres han negat que els diners de les donacions anessin a parar a Convergència i han remarcat que, legalment i a diferència dels partits, les fundacions no han de mantenir un control sobre les donacions. En canvi, les acusacions sospiten que els diners de les donacions acabaven a Convergència ja que l'estructura financera estava formada pels mateixos òrgans al partit que   a les fundacions.  Segons aquestes fonts, no hi havia cap mena de "control o filtre" de la procedència dels diners que arribaven a les fundacions en forma de donació. En canvi, Convergència girava mensualment factures a les fundacions amb càrrecs molt genèrics com 'Serveis', sense cap control més. Durant la declaració, la que fou cap econòmica financera de CDC, Anna Dolors Benítez, ha declarat que era una pràctica que s'anava fent des del 1996 i que quan va arribar ja s'ho troba. Ha apuntat que el responsable d'omplir aquests conceptes era l'exgerent Germà Goldó.  Fonts jurídiques apunten que les declaracions de tots tres han servit per "realçar l'activitat i la responsabilitat" de l'extresorer Daniel Osàcar i l'exgerent Germà Gordó.  Crítiques de la CUP  L'advocada de la CUP (que exerceix l'acusació popular), Montserrat Vinyets, ha afirmat que aquesta manca de control dificulta el fet de saber si els diners de les donacions provenien d'empreses que estaven immerses en processos de licitació. Segons Vinyets, és "estrany" que no hi hagués cap tipus de monitoratge de qui feia la donació. "No ens podem quedar amb el compliment formal de la llei, cal valorar si hi ha traçabilitat entre donacions, fundacions i processos d'adjudicació d'obra pública", ha manifestat a les portes de l'Audiència Nacional.  Dues setmanes de declaracions El magistrat de l'Audiència Nacional José de la Mata va assumir la causa que fins ara instruïa el jutge d'instrucció número 1 del Vendrell i aquestes citacions són les primeres diligències que practica. D'altres investigats en aquest cas ja han declarat davant el jutge del Vendrell però, els 23 citats ara a l'Audiència Nacional declararan per primer cop en seu judicial i encara no han estat informats dels delictes pels quals estan investigats.  La causa està oberta per delictes de prevaricació, suborn, alteració de preus en concursos i subhastes públiques, malversació de fons públics, frau contra l'administració, blanqueig de capitals, finançament il·legal de partit polític, falsedat en documents mercantils i tràfic d'influències. S'investiguen un total de 24 concursos que van sortir a licitació per un total de 218 MEUR i que, finalment, es van adjudicar per 175 MEUR. L'Audiència Nacional investiga quina part d'aquests diners haurien anat a parar a CDC.

Summary: Sànchez defensa davant el jutge que no s'encarregava de les donacions a Convergència i es desvincula del cas '3%'